**Retningslinjer for**

**Reisedekning**

*Vedtatt av landsstyret 02.06.2002*

*Endret av landsstyret 22.05.2022, 20.05.2023*

**1.** **Formål**

Disse retningslinjene tar for seg bestemmelsene for reisedekning i Natur og Ungdom i forbindelse med nasjonale arrangementer og møter.

**2.** **Hva det gis reisedekning til**

2.1 Seminarer nevnt i arbeids- eller organisasjonsprogrammet, aktivistkurs, samt faglige seminarer i regi av sentralleddet i Natur og Ungdom ytes det reisedekning til for deltakere, praktisk komité og foredragsholdere, så fremt det er økonomisk dekning for det. I enkelte tilfeller vil reisedekningene bli utbetalt av fylkeslagene.

2.2 Deltakere som eventuelt ikke har sjekket inn på arrangementet vil ikke motta reisedekning. Deltakere på seminarer må ha betalt medlemskap av Natur og Ungdom i inneværende år for å få reisedekning, med mindre annet er avtalt med daglig leder. Unntaket for dette er landsmøtet, hvor deltakerne må ha betalt medlemskap i året før, og Grønt Spatak, der alle deltakere får reisen dekket.

2.3 Det ytes reisedekning til landsstyremøter og landsstyrerelaterte reiseoppdrag. Dette gjelder kun medlemmer i landsstyret i tillegg til sekretariatet og sentralstyret kun på sentralt initierte reiseoppdrag. Fylkesstyremedlemmer får dekket reise til landsstyremøter etter avtale.

2.4 Gjennomføring av arbeids- og organisasjonsprogram for det sentrale sekretariatet og sentralstyret dekkes, så fremt det er økonomisk dekning for det. Valgkomiteen får sine reiseutgifter dekket.

2.5 Representasjon for Natur og Ungdom på innenlandske arrangementer dekkes dersom dette er avklart med daglig leder på forhånd. Representasjonen skal være fra Natur og Ungdoms sentrale ledd.

2.6 Jobbintervjuer i Natur og Ungdom dekkes, så fremt det er økonomisk dekning for det.

**3.** **Hva det *ikke* gis reisedekning til**

3.1 Nasjonale aksjoner og markeringer gir ikke rett til reisedekning. Unntak fra dette kan innvilges av arbeidsutvalget.

3.2 Rettssaker gir ikke rett til reisedekning. Unntak fra dette kan innvilges av arbeidsutvalget.

3.3 Reise til eller fra andre steder enn et medlems hjemkommune(r) gir ikke rett til reisedekning. Dette gjelder også reise som kombinasjon av Natur og Ungdom-arrangementer og ferie. Unntak for dette må avtales og avklares med daglig leder.

**4.** **Reisen**

4.1 Natur og Ungdom dekker reise med mest miljøvennlige framkomstmiddel.

4.2 Alle flyreiser skal godkjennes på forhånd. Det skal ikke flys på strekninger under 1000 kilometer, med mindre annet er avtalt med daglig leder. Ved flyreiser skal man velge reiser med færrest mulig overganger.

4.3 Dersom deltakeren er sent ute med å bestille billetter eller på annen måte fordyrer reisen, må vedkommende selv betale mellomlegget, med mindre dette er avklart med daglig leder på forhånd. Dette gjennomføres ved trekk i utbetalingen eller innkreving av mellomlegget via faktura.

4.4 Bruk av egen bil dekkes etter Statens vegvesens satser for skattefri godtgjørelse (kilometergodtgjørelse). Beløpet er det samme for elbiler, hydrogenbiler og fossilbiler. Natur og Ungdom dekker utgifter for ferge og bompenger.

4.5 Dersom noe skulle gå galt på reisen til og fra, har deltakeren eller dens foresatte ansvar for å ordne opp i det, selv om Natur og Ungdom er behjelpelige så langt det går.

4.6 NU kan dekke sovekupé/hvilesete på nattog etter avtale med daglig leder.

4.7 Man kan kjøpe periodebillett og få dekket den delen av prisen som tilsvarer enkeltbillettkjøpet for reisestrekningen til arrangementet. Dersom enkeltbillett koster mer enn periodebillett, dekkes periodebillett.

**5.** **Andre utgiftsdekninger**

5.1 Natur og Ungdom dekker ikke deltakeres utgifter utover reise. Mat og hotellovernatting dekkes i utgangspunktet ikke, men kan unntaksvis og etter avtale med daglig leder og arbeidsutvalget dekkes.

**6.** **Utfylling og innsending av skjema**

6.1 For at reisedekningen skal bli utbetalt, må ferdig utfylt reisedekningsskjema sendes inn sammen med kvittering for alle billettene som søkes dekket. Ved utenlandsreise må originalbillettene sendes inn. Skjemaet må også bekrefte at eventuell deltakeravgift er betalt. En kan ikke ettersende billetter. Reisestrekning, pris og dato må fremgå av billettene eller reisedekningsskjemaet, og skjemaet må være signert.

6.2 Reisedekningsskjema må sendes inn til Natur og Ungdom senest tre uker etter at arrangementet sluttet. Dersom dato for innsending av reisedekningsskjema er mer enn tre uker etter arrangementets slutt, har den reisende ikke lenger rett til å få utbetalt reisedekning. Skjema og billetter kan sendes i retur ved behov. Unntak fra dette må avklares med daglig leder.

**7.** **Utbetaling og klager**

7.1 I reisedekningen kan man bli trukket for eventuell manglende innbetalt deltakeravgift og eventuelle straffegebyrer ved for lite påført porto ved innsendingen.

7.2 Utbetalinger på mindre enn 50,- kr etter at straffeportoomkostninger og manglende innbetaling av deltakeravgift er trukket fra, vil ikke bli utbetalt.

7.3 Reisedekninger som oppfyller ovennevnte krav skal helst utbetales i løpet av tre uker etter at fristen for innsending er utløpt. Dersom dette er vanskelig av administrative eller økonomiske grunner, skal de aktuelle varsles om dette.

7.4 Økonomisjef er ansvarlig for at reisedekninger vurderes, føres og utbetales i overensstemmelse med disse retningslinjene. Arbeidsutvalget fungerer som klageinstans i saker som angår retningslinjene for reisedekning.